Author: administrator
Last saved by: koki
Company: Abyss

B. Osobitná časť

Článok I:
K bodom 1. až 3. [§ 2 písm. a) až d)]:
Vzhľadom k tomu, že Nariadenie Rady (ES) č. 479/2008 o spoločnej organizácii trhu s vínom, ktorým sa menia a dopĺňajú nariadenia (ES) č. 1493/1999, (ES) č. 1782/2003, (ES) č. 1290/2005, (ES) č. 3/2008 a zrušujú nariadenia (EHS) č. 2392/86 a (ES) č. 1493/1999 v platnom znení (ďalej len „Nariadenie č. 479/2008“) definuje v čl. 34 pojmy „označenie pôvodu“ a „zemepisné označenie“ odlišne od definícií ustanovených v § 2 písm. a) a b) zákona č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov (ďalej len „zákon“), bolo potrebné pre zosúladenie slovenskej právnej úpravy s európskou legislatívou vložiť do ustanovenia § 2 nové písmená, ktoré vymedzujú označenie pôvodu vína a zemepisné označenie vína v súlade s Nariadením č. 479/2008.
V tejto súvislosti bolo potom potrebné doplniť § 2 písm. a) a b) tak, aby nedochádzalo ku kolízii pri aplikácii ustanovení písmena a) s písmenom c) a písmena b) s písmenom d).
Zároveň došlo v ustanovení § 2 písm. b) k zosúladeniu definície „zemepisné označenie“ so „zemepisným označením liehoviny“ podľa čl. 15 ods. 1 Nariadenia Európskeho parlamentu a Rady (ES) č. 110/2008 z 15. januára 2008 o definovaní, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 v znení nariadenia Európskeho parlamentu a Rady (ES) č. 1334/2008 zo 16. decembra 2008 (ďalej len „Nariadenie č. 110/2008“).
K bodu 4. [§ 2 písm. h)]:
Navrhovaná zmena vyplýva zo skutočnosti, že užívateľom zapísaného označenia pôvodu výrobku alebo zapísaného zemepisného označenia výrobku môže byť aj jednotlivá fyzická osoba alebo právnická osoba, pričom táto osoba nemusí byť členom združenia alebo zväzu výrobcov alebo spracovateľov.
K bodu  5. [§ 2 písm. i)]:
Definícia pravej delokalizačnej doložky sa vypúšťa vzhľadom na vypustenie ustanovenia § 5.
K bodom 6. a 7. [§ 4 písm. d) a e)]:
Spresňuje sa úprava kolízie označenia pôvodu a zemepisného označenia s inými označeniami, ktoré požívajú zákonnú ochranu (iné označenie pôvodu, iné zemepisné označenie, ochranná známka, všeobecne známa známka) a zároveň sa dotknuté ustanovenia zákona upravujú do súladu s terminológiou iných právnych predpisov, najmä zákona č. 55/1997 Z. z. o ochranných známkach v znení neskorších predpisov. 
K bodu 8. (§ 5):
Ustanovenie § 5 sa vypúšťa vzhľadom na ustanovenie článku 37 ods. 3 Nariadenia č. 479/2008.
K bodu 9. (§ 6 ods. 2):
Ustanovenie § 6 ods. 2 sa vypúšťa vzhľadom na duplicitnú úpravu obsiahnutú v ustanovení § 9 ods. 1 zákona.
K bodom 10. až 12. [§ 14 ods. 1, 2 a 3 písm. a)]:
Ide o legislatívno-technickú a štylistickú úpravu predmetných ustanovení.
K bodom 13. a 14. [§ 14 ods. 3 písm. c) a § 15a a 15b]:
Tieto zmeny vychádzajú z potreby zosúladiť národnú právnu úpravu s úpravou obsiahnutou v Nariadení č. 479/2008. Ide o zosúladenie národného konania o ochrane označení pôvodu a zemepisných označení vína alebo liehovín (vytvorenie rovnakých požiadaviek pre vína a liehoviny, na ktoré sa má ochrana vzťahovať) s konaním pred Európskou komisiou, ktoré upravuje Nariadenie č. 479/2008.
K bodom 15. a 16. [§ 17 ods. 1 písm. b) a ods. 2]:
V § 17 ods. 1 písm. b) ide o doplnenie náležitostí prihlášky vzhľadom na zavedenie ustanovení § 15a a 15b.
Vzhľadom na to, že orgánom kompetentným na posúdenie špecifikácie liehoviny a špecifikácie vína je Ministerstvo pôdohospodárstva Slovenskej republiky, zavádza sa v § 17 ods. 2, ako súčasť prieskumu vykonávaného Úradom priemyselného vlastníctva SR (ďalej len „úrad“), posúdenie špecifikácie Ministerstvom pôdohospodárstva SR na základe žiadosti úradu.   
K bodu 17. (§ 19):
Ustanovenie § 19 sa dopĺňa o možnosť požiadať o zápis zmeny špecifikácie liehoviny alebo špecifikácie vína, táto úprava súvisí so zavedením ustanovení § 15a a 15b. Zároveň sa  - odkazom na primerané použitie ustanovení § 14 až 18 zákona - upravuje postup pri konaní o podanej žiadosti. 
K bodom 18. a 19. [§ 21 ods. 1 písm. c) a ods. 2]:
Vzhľadom na zavedenie ustanovení § 15a a 15b ide o terminologické spresnenie a doplnenie dotknutých ustanovení.
K bodom 20. a 21. (§ 24 ods. 3 a 6):
Ide o doplnenie ustanovenia § 24 ods. 3 o lehotu na vyjadrenie sa žiadateľa k námietkam proti žiadosti o ochranu označenia pôvodu alebo zemepisného označenia pre vína v súlade s požiadavkami Nariadenia č. 479/2008. 
V § 24 ods. 6 sa vypúšťa odkaz na odsek 2 vzhľadom k tomu, že v súlade s aplikačnou praxou je potrebné, aby v prípade, že účastník konania zmešká úradom určenú lehotu na vykonanie úkonu a v dôsledku zmeškania tejto lehoty je vydané rozhodnutie, bolo o žiadosti účastníka o pokračovanie v konaní úradom vždy vydané samostatné rozhodnutie. Zároveň ide o štylistickú úpravu predmetného ustanovenia.
K bodu 22. [§ 25 ods. 4 písm. d)]:
Ide o doplnenie ustanovenia § 25 ods. 4 písm. d) o lehotu na podanie námietok podľa § 36c ods. 1 v súlade s požiadavkami Nariadenia č. 479/2008.
K bodu 23. (§ 28 ods. 2):
Ide o doplnenie ustanovenia § 28 ods. 2 vzhľadom na zavedenie ustanovenia § 36b (ochrana označení pôvodu a zemepisných označení vín) v súlade s požiadavkami Nariadenia č. 479/2008.
K bodom 24. až 26. [§ 29 ods. 1 písm. g), i) a j)]:
Ide o terminologické spresnenie údajov zapisovaných do registra vzhľadom na zmeny, ktoré prináša predkladaný návrh zákona.
K bodu 27. (§ 32 nadpis):
Názov nad § 32 sa upresňuje tak, aby označoval ustanovenia, ktoré sa týkajú ochrany označenia pôvodu a zemepisného označenia pôvodu poľnohospodárskych výrobkov a potravín podľa práva Európskeho spoločenstva vzhľadom na to, že sa zavádzajú nové ustanovenia § 36b až 36g, ktoré upravujú ochranu označenia pôvodu a zemepisného označenia vín a liehovín – takisto podľa práva Európskeho spoločenstva.
K bodom 28. až 34. (§ 32, § 33 ods. 1 a 5, § 33a ods. 1, § 33b ods. 1 a 2, § 34 ods. 1 a 2):
Ide o terminologické spresnenie pojmu „žiadosť“, pri ktorom sa zavedená legislatívna skratka „žiadosť“ nahrádza legislatívnou skratkou „žiadosť o ochranu pre poľnohospodárske výrobky alebo potraviny“ vzhľadom k tomu, že nové ustanovenia § 36b až 36g takisto používajú pojem žiadosť, avšak v súvislosti s ochranou označenia pôvodu a zemepisného označenia vína a liehoviny. 
V § 32 ods. 1 dochádza naviac k dôslednému vymedzeniu osoby žiadateľa, vrátane vypustenia podmienky trvalého pobytu alebo sídla na území Slovenskej republiky, čím sa dosahuje súlad s ustanoveniami Nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín v platnom znení (ďalej len „Nariadenie č. 510/2006“).
V § 32 ods. 4 sa vypúšťa posledná časť vety za bodkočiarkou, a to z dôvodu nadbytočnosti takejto úpravy, ako aj z dôvodu nesúladu s prvou časťou predmetného ustanovenia. 
V § 32 ods. 5 dochádza v súlade so zásadami správneho konania k zmene spôsobu, akým úrad rozhodne o žiadosti v prípade, že žiadateľ neodstráni zistené nedostatky žiadosti.
K bodom 35. a 36. (§ 36 ods. 1 a 2, § 36a):
Ide o terminologické spresnenie pojmu „špecifikácia“ pripojením slov „poľnohospodárskeho výrobku alebo potraviny“ vzhľadom na to, že legislatívna skratka „špecifikácia“ bola vypustená a pojem špecifikácia sa nevzťahuje len na poľnohospodárske výrobky alebo potraviny, ale aj na liehoviny a vína.
V § 36a dochádza naviac k terminologickým úpravám a k vypusteniu podmienky trvalého pobytu alebo sídla na území Slovenskej republiky pre žiadateľov, čím sa dosahuje súlad s ustanoveniami Nariadenia č. 510/2006.
K bodu 37. (§ 36b až 36g):
§ 36b
Nový § 36b zákona upravuje v súlade s článkami 35, 37 a 38 Nariadenia č. 479/2008 konanie o žiadosti o ochranu označenia pôvodu a zemepisného označenia na komunitárnej úrovni pre vína, ktoré sú vyrobené v Slovenskej republike.
Požiadať o priznanie takejto ochrany na komunitárnej úrovni sú oprávnené  len osoby podľa článku 37 Nariadenia č. 479/2008.
Konanie sa začína podaním žiadosti na úrad v súlade s článkom 38 Nariadenia č. 479/2008. Úrad žiadosť preskúma ohľadom splnenia podmienok ustanovených v kapitole IV. Nariadenia č. 479/2008. Podľa výsledku tohto prieskumu úrad svojim rozhodnutím konanie o podanej žiadosti buď zastaví alebo podstatné náležitosti žiadosti zverejní vo vestníku úradu.
§ 36c
V § 36c zákona sa v súlade s článkom 38 ods. 3 Nariadenia č. 479/2008 zavádza vnútroštátne námietkové konanie pred úradom. Zákon umožňuje, aby ktorákoľvek fyzická osoba alebo právnická osoba, ktorá preukáže oprávnený záujem, a má trvalý pobyt alebo sídlo na území Slovenskej republiky, mohla podať na úrade námietky proti žiadosti o ochranu pre vína, a to v zákonom stanovenej lehote troch mesiacov od zverejnenia jej podstatných náležitostí. Námietky musia byť pritom odôvodnené a musia v nich byť označené dôkazy, z ktorých vyplýva, že prihlasované označenie pôvodu alebo zemepisné označenie nespĺňa podmienky ustanovené nariadením na zápis do registra chránených označení pôvodu a zemepisných označení vedeného Európskou Komisiou. 
V prípade, ak podané námietky niektorú z týchto podmienok nespĺňajú, úrad konanie o nich zastaví a zároveň zabezpečí doručenie rozhodnutia o zastavení konania o námietkach žiadateľovi a namietateľovi. V opačnom prípade zašle námietky žiadateľovi na vyjadrenie a zároveň vyzve žiadateľa a namietateľa, aby zmiernym konaním rozpor odstránili, a to v úradom určenej primeranej lehote.
Ak ku zmieru v určenej lehote nedôjde, rozhodne o námietkach úrad, a to tak, že po preskúmaní splnenia podmienok podľa § 36b ods. 3 zákona zamietne buď žiadosť alebo zamietne námietky. Pred rozhodnutím o námietkach úrad, v prípade, že sa námietky týkajú špecifikácie výrobku alebo vymedzenia zvláštnosti zemepisného prostredia, v ktorom je výrobok vyrábaný, požiada Ministerstvo pôdohospodárstva Slovenskej republiky o vyjadrenie, či sú námietky oprávnené.
§ 36d 
V súlade s článkom 38 ods. 5 Nariadenia č. 479/2008, ak žiadosť spĺňa ustanovené podmienky, úrad uverejní jednotný dokument a špecifikáciu vína, zabezpečí k nim elektronický prístup a Európskej Komisii zašle žiadosť o ochranu pre vína.
§ 36e
Zavádza sa nová úprava postupu úradu pri schvaľovaní zmien špecifikácie vína v súlade s čl. 49 Nariadenia č. 479/2008.
§ 36f
V súlade s článkom 50 Nariadenia č. 479/2008 sa upravuje možnosť podania žiadosti o zrušenie zápisu označenia pôvodu alebo zemepisného označenia v registri chránených označení pôvodu a zemepisných označení vedeného Európskou Komisiou z dôvodu, že víno už nespĺňa požiadavky určené špecifikáciou vína. Na konanie o tejto žiadosti sa primerane použijú ustanovenia § 36c a 36d.
§ 36g
Nový § 36g odkazuje, v prípade právnej ochrany zemepisných označení liehovín, na právnu úpravu obsiahnutú v Nariadení č. 110/2008.
Orgánom, ktorý je oprávnený podať žiadosť podľa čl. 17 ods. 1 a 2 Nariadenia č. 110/2008, je Úrad priemyselného vlastníctva SR. 
K bodu 38. (§ 38 ods. 4):
Prechodné ustanovenie zakotvuje povinnosť držiteľa osvedčenia o zápise zabezpečiť v lehote štyroch rokov od nadobudnutia účinnosti predkladaného návrhu zákona (1. novembra 2009), aby označenie pôvodu a zemepisné označenie, ktorým bola priznaná ochrana podľa prvej až štvrtej časti zákona pred nadobudnutím účinnosti predkladaného návrhu zákona (pred 31. októbrom 2009), spĺňali podmienky tohto zákona. Takéto prechodné ustanovenie je potrebné na dosiahnutie súladu slovenskej právnej úpravy s komunitárnou úpravou. 
Článok II:
Účinnosť predkladaného návrhu zákona sa navrhuje na 1. novembra 2009.